en gl gl it gl gl gl gl gl pt es es gl gl gl gl gl gl gl fr gl gl en gl gl ca gl gl gl gl gl gl gl gl gl gl es gl gl gl gl gl gl gl gl gl ca es gl gl gl en it gl gl gl gl pt en gl gl it it en en it gl it en gl en en gl en en gl en gl en it gl
Manuel López Foxo | Criticalia
Arquivo por etiquetas: Manuel López Foxo
Este ano conmemoramos a figura de Manuel María. Con tal motivo, non foron poucos os volumes que se foron reeditando a súa obra, estudando aspectos da mesma ou biografando a súa andaina vital e autorial. Mais, de entre todos eles, teño para min que son as antoloxías unha das publicacións máis agradecidas, tanto por faceren accesible cuantitativamente a inxente produción do escritor coma por seleccionar cualitativamente tan abraiante caudal.
Dunha delas quero ocuparme agora, pois entendo que é traballo de valor editado por persoa autorizada e que pode ser unha acaída soleira para se internar no profuso mundo poético de Manuel María.
Poemas escollidos é a antoloxía manuelmariana que asina Manuel López Foxo, fino analista da escrita do de Outeiro de Rei, sobre a que ten publicado no pasado ben meritorias achegas; poño por caso, a estimable monografía Sobre a poesía última de Manuel María (1976-1995), que saudei positivamente cando apareceu no 2010.
A selecta reúne case dous centos de composicións tiradas do conxunto total da produción do autor. Esta sorte de esencia ou elixir poético contempla dende o inicial Muiñeiro de brétemas (1950) ata os libros derradeiros e mesmo póstumos, polo que constitúe unha escolma altamente representativa da poética do chairego, múltiple onde as haxa, rebordante de versos sobre ducias e ducias de temas diferentes e con textos adscribibles ás máis diversas correntes líricas.
Comparece, pois, nestes Poemas escollidos o Manuel María máis tebreguento e anguriado, o existencialista e transcendente, o íntimo e erótico, o social e combativo, o patriótico e de proclama, o neosurrealista e telúrico, o etnográfico e paisaxístico, o filosófico e metaliterario. Caras todas dun poliedro lírico que confirman unha verdade incontestable na que insiste López Foxo no breve pero zumarento prólogo á súa edición: non axudou a termos unha visión integral de Manuel María o consideralo “un poeta case exclusivamente comprometido coa poesía social e coa poesía política e patriótica, cando unha grande parte da súa creación poética é tamén unha viaxe cara a dentro”, o que explica que o ensaísta de Ortigueira titule o seu limiar, precisamente, “A poesía de Manuel María: o país, sempre o país, e tamén unha viaxe cara a dentro”.
Non insistirei máis nesta idea que, doutra parte, se defende soa para quen repase a través desta antoloxía os poemas escolmados de, por exemplo, Poemas a Compostela, O Miño canle de luz e néboa, Terra Cha, Mar maior, Entre a arxila e a luz, Cecais hai unha luz, A luz resucitada, A primavera de Venus ou Sonetos á Casa de Hortas, entre outros. E isto non é óbice para recoñecer que o da Chaira foi, asemade, unha voz vibrátil e enraizada, aedo da nación que proclamou e cantou as angueiras da patria en libros como Proba documental, Versos para un país de minifundios, Informe para axudar a alcender unha cerilla, Cantos rodados para alleados e colonizados ou Poemas para construír unha patria.
É pracer, por tanto, poder parabenizar a Manuel López Foxo por esta súa acaída edición dos Poemas escollidos do escritor chairego, unha publicación que leva o selo da propia Fundación Manuel María de Estudos Galegos e que, alén do anticuado da súa maqueta —demasiado ríxida nas cubertas, coloristamente pouco agraciada e cunha selección tipográfica e de papel mellorable—, ha resultar un libro máis que útil aos que queiran (re)ler con criterio a poesía do autor ao que as Letras Galegas do 2016 renden xusta homenaxe.
[El Ideal Gallego e Diario de Ferrol, 15-5-2016]
Publicado en Crítica literaria,Poesía galega | Etiquetado Crítica literaria,Fundación Manuel María de Estudos Galegos,Manuel López Foxo,Manuel María,Poemas escollidos,Poesía galega
Literatura en lingua castelá
Literatura en lingua catalá
Literatura en lingua portuguesa
Literatura galega de tradición oral
Música e literatura galega
Outras lecturas críticas (1991-2010)
Armando Requeixo en Facebook
Armando Requeixo en Facebook
Armando Requeixo en Twitter
Website Built with WordPress.com.
Privacidade e cookies: Este sitio utiliza cookies. Ao continuar usando este sitio estás a aceptar a súa utilización.
Para saber máis, incluído como controlar as cookies, consulta aquí: Política de cookies
Already have a WordPress.com account? Log in now.
View site in Reader
Escribe un comentario ...